《田家留客图为四明刘师向先生赋》
元代·乃贤

客来田家当六月，主人相留树边歇。呼儿牵马饮清泉，厨里新浆解君热。

郎君出城几日前，城中米价今几钱。昨夜南村三尺雨，不知还到城濠边。

勿厌侬家茅屋小，棘门新编土墙绕。明朝早饭莫匆匆，鸡鸣送君出官道。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。